Puaka Balai Gombak

Plot

Ramai mempercayai bahawa sesebuah tempat atau lokasi itu dikatakan berpuaka setelah berlaku sesuatu tragedi yang melibatkan kematian atau kawasan yang telah lama ditinggalkan. Alam mistik sering menjadi sebuah topik yang subjektif dan menjadi perbalahan dikalangan masyarakat kerana masing-masing mempunyai perspektif yang berbeza-beza terutama sekali di kalangan ahli-ahli kumpulan paranormal di Malaysia mahupun di luar negara. Antara tempat-tempat yang sering menerima kunjungan kumpulan-kumpulan paranormal tempatan adalah seperti Balai Gombak, Highland Towers, Villa Nabila, Apartment Riviera II, Taman Rekreasi Mimaland di Gombak dan banyak lagi.
Puaka X merupakan sebuah kumpulan paranormal tempatan yang menggunakan pendekatan berbeza jika dibandingkan dengan kumpulan-kumpulan paranormal yang lain. Kumpulan Puaka X yang dianggotai oleh Amar, Rizal dan Dani sering menimbulkan kontroversi dengan menerjah ke lokasi-lokasi yang terang-terangan dikatakan ‘keras’ oleh para ahli paranormal dan melakukan apa sahaja yang melanggar pantang larang untuk mengutuk kenyataan mereka di blog rasmi Puaka X.
“Kasi redah!” merupakan tagline utama kumpulan Puaka X yang sering menyahut cabaran oleh kumpulan-kumpulan paranormal lain untuk menyiasat lokasi-lokasi yang paling ‘keras’ di Malaysia seperti di sebuah rumah banglo tinggal di Taman Tenaga Puchong, Apartment Riviera II, sebuah banglo di Kuala Kubu Bharu, taman perumahan di Shah Alam, kolej lama di Bangi dan banyak lagi.
Semakin hari Puaka X semakin galak mencabar sesiapa sahaja di luar sana untuk membuktikan keberanian mereka kerana bagi Amar, Rizal dan Dani, mereka tidak akan percaya kewujudan ‘hantu’ selagi ia tidak muncul di depan mata.
Sehinggalah mereka sendiri menerima cabaran oleh seseorang yang tidak diketahui melalui emel untuk ke lokasi yang benar-benar ‘keras’, iaitu Balai Gombak. Ibarat buku bertemu ruas, Puaka X tidak sedar apa yang sedang menanti kehadiran mereka. Pahit getir sepanjang penyiasatan mereka bertiga dirakamkan menerusi filem “Puaka Balai Gombak”.

Penerbitan

Puaka Balai Gombak diarahkan oleh Waan Hafiz yang sebelum ini mengarahkan filem  Hantu Tok Mudim (2013) dan Mat Tudung (2014). Menggunakan konsep filem olok-olok seperti yang ditonjolkan dalam filem Blair Witch Project dan Catfish, Puaka Balai Gombak menampilkan kelainan dalam industri perfileman tempatan dengan mengaburi sempadan realiti dan fiksyen; dunia sebenar dan dunia lakonan; alam maya dan alam nyata. Sebelum memulakan penggambaran filem ini, Waan Hafiz meninjau lebih 10 lokasi seram popular di Malaysia, tiga lokasi telah dipilih untuk penggambaran—Apartment Riviera II, sebuah banglo di Shah Alam dan Balai Polis Gombak.
Zarina Abd Rahman, yang berkhidmat sebagai penerbit filem ini memberitahu pihaknya memilih tiga pelakon baharu iaitu Hazwan Asari, Farhaziq Ab Manaf dan Shukri Tahir adalah untuk menghidupkan jalan cerita agar tidak kelihatan seperti sebuah lakonan.

Keluaran dan sambutan

Filem ini ditayangkan pada 29 Januari 2015 di pawagam seluruh Malaysia.
Filem ini mendapat ulasan positif dari pengkritik filem. Aqmar Mustaza dari Sinar Harian menulis: "...syot dan perjalanan cerita di kawasan-kawasan berhantu berjaya membuatkan sesetengah penonton terkejut dengan kemunculan entiti yang tidak dapat dilihat dengan jelas dan juga muncul secara tiba-tiba."